มันนี่ทูเดย์
รุกแบงก์แอสชัวรันส์
23 ม.ค. 2558

รุกแบงก์แอสชัวรันส์
น.ส.อารยา ภู่พานิช ผู้ช่วยผู้จัดการใหญ่อาวุโส สายแบงก์แอสชัวรันส์ ธนาคารไทยพาณิชย์ เปิดเผยว่า ธนาคารได้ร่วมมือกับบริษัท ไทยพาณิชย์ประกันชีวิต ในการพัฒนาผลิตภัณฑ์ประกันชีวิตแบบสะสมทรัพย์ “ออมคุ้มค่า 15/8” เพื่อมุ่งจับกลุ่มลูกค้าที่ต้องการการออมและการลงทุน โดยเฉพาะมนุษย์เงินเดือนที่ต้องการสร้างวินัยการเก็บออมเงินอย่างสม่ำเสมอ และได้รับผลตอบแทนสูงอย่างต่อเนื่อง พร้อมรับเงินก้อนโตตามแผนการออมเมื่อครบอายุสัญญาตามกรมธรรม์ ลูกค้าไม่ต้องตรวจสุขภาพหรือตอบคำถามสุขภาพแต่อย่างใด รับประกันตั้งแต่อายุ 1 วัน-80 ปี
“ธุรกิจขายประกันผ่านธนาคาร หรือแบงก์แอสชัวรันส์ สามารถเติบโตได้อย่างต่อเนื่อง จากสถิติรายงานของสมาคมประกันชีวิตไทยล่าสุดในเดือน พ.ย. 2557 อุตสาหกรรมประกันชีวิตมีการเติบโตของเบี้ยประกันจากธุรกิจใหม่ที่ 15.44% ซึ่งสะท้อนให้เห็นถึงสภาพเศรษฐกิจไทยที่มีการฟื้นตัวในทิศทางที่ดีขึ้น ทำให้คาดการณ์ได้ว่าธุรกิจแบงก์แอสชัวรันส์ในปี 2558 น่าจะมีการเติบโตและคึกคักกว่าปีที่ผ่านมา” น.ส.อารยา กล่าว
ด้าน นายสตีเฟน แอนโทนี แอปเปิ้ลยาร์ด กรรมการผู้จัดการใหญ่ บริษัท ไทยพาณิชย์ประกันชีวิต กล่าวว่า แบบประกันดังกล่าวนี้ เป็นรูปแบบประกันชีวิตแบบสะสมทรัพย์ที่คล้ายกับการออมเงินที่ให้ผลประโยชน์ทางภาษี และยังได้รับความคุ้มครองชีวิตไปพร้อมๆ กัน โดยถูกออกแบบมาเพื่อตอบโจทย์คนไทยที่ให้ความสำคัญกับการออมเงินผ่านประกันชีวิตกันมากขึ้น ซึ่งการออมเงินผ่านผลิตภัณฑ์ “ออมคุ้มค่า 15/8” ลูกค้าจะได้รับผลตอบแทนอย่างสม่ำเสมอและแน่นอนในระยะยาว โดยผลตอบแทนไม่ได้รับผลกระทบจากความผันแปรทางเศรษฐกิจ จึงเป็นอีกทางเลือกหนึ่งที่ช่วยกระจายความเสี่ยง โดยเฉพาะในสภาวการณ์ที่ตลาดทุนมีความผันผวนเช่นในปัจจุบัน